b"\n_START_ARTICLE_\nKvedlinburgo analai\n_START_PARAGRAPH_\nKvedlinburgo analai (lot. Saxonicae Annales Quedlinburgenses, vok. Quedlinburger Annalen) \xe2\x80\x93 nuo ~993 ar ~1000 iki 1030 (?) m. Kvedlinburgo imperatori\xc5\xa1kajame moter\xc5\xb3 vienuolyne lotyn\xc5\xb3 kalba ra\xc5\xa1ytas metra\xc5\xa1tis. 1017\xe2\x80\x931020 m. veikiausiai nebuvo ra\xc5\xa1omas. I\xc5\xa1liko vienintelis Meiseno Kunigaik\xc5\xa1\xc4\x8di\xc5\xb3 mokyklos d\xc4\x97stytojo istoriko Georgo Fabricijaus (Georgo Goldschmidt'o) (1516-1571 m.) kartu su kt. Saksonijos archyvarais tarp 1546 ir 1571 m. sura\xc5\xa1ytas nuora\xc5\xa1as (saugomas Saksonijos \xc5\xbeem\xc4\x97s, valstyb\xc4\x97s ir universiteto bibliotekoje Drezdene; 1710 m. paskelbtas G. V. Leibnico, 1839 m. \xe2\x80\x93 G. H. Perco leidinyje \xe2\x80\x9eMonumenta Germaniae Historica\xe2\x80\x9c, t. 3)._NEWLINE_Kvedlinburgo anal\xc5\xb3 autorius ne\xc5\xbeinomas, ta\xc4\x8diau \xc5\xa1io metra\xc5\xa1\xc4\x8dio tekste atsispindintys puikus analisto informuotumas apie Vokietijos ir gretim\xc5\xb3 kra\xc5\xa1t\xc5\xb3 X-XI a. politin\xc4\x97s istorijos \xc4\xafvykius bei \xe2\x80\x9eegzaltuotai proimperi\xc5\xa1kas\xe2\x80\x9c jo (ar jos) po\xc5\xbei\xc5\xabris \xc4\xaf tuos \xc4\xafvykius leid\xc5\xbeia gana tvirtai teigti, kad Kvedlinburgo analai yra sura\xc5\xa1yti ar padiktuoti asmens, itin artimo X-XI a. vald\xc5\xbeiusiems Saks\xc5\xb3 dinastijos imperatoriams (galb\xc5\xabt min\xc4\x97to vienuolyno abat\xc4\x97s (999-1040/1044 m.) Adelheid\xc4\x97s I, kuri buvo Vokietijos imperatoriaus Otono II dukt\xc4\x97 ir Vokietijos imperatoriaus Otono III sesuo)._NEWLINE_Kvedlinburgo analai (tiksliau, iki m\xc5\xabs\xc5\xb3 dien\xc5\xb3 i\xc5\xa1likusi j\xc5\xb3 teksto dalis) apima laikotarp\xc4\xaf \xe2\x80\x9enuo pasaulio sutv\xc4\x97rimo\xe2\x80\x9c iki 1025 m. I\xc5\xa1 prad\xc5\xbei\xc5\xb3 \xc5\xa1iuose analuose d\xc4\x97stoma visuotin\xc4\x97, daugiausia \xc5\xa0ventosios Romos imperijos istorija. Nuo 984 m. prasideda autoriaus informacija, daugiausia apie Saksonij\xc4\x85, o nuo 993 m. \xe2\x80\x93 to paties autoriaus kaip \xc4\xafvyki\xc5\xb3 am\xc5\xbeininko pasakojimas. 1009 m. \xc4\xafra\xc5\xa1e, kuriame trumpai apra\xc5\xa1yta \xe2\x80\x9epagoni\xc5\xb3 arkivyskupo\xe2\x80\x9c \xc5\xa1v. Brunono \xc5\xbe\xc5\xabtis, pirm\xc4\x85 kart\xc4\x85 ra\xc5\xa1ytiniame istorijos \xc5\xa1altinyje pamin\xc4\x97ta Lietuva:_NEWLINE_\xe2\x80\x9eSanctus Bruno qui cognominatur Bonifacius archepiscopus et monachus XI. su\xc3\xa6 conuersionis anno in confinio Rusci\xc3\xa6 et Litu\xc3\xa6 a paganis capite plexus cum suis XVIII, VII. Id. Martij petijt coelos.\xe2\x80\x9c_NEWLINE_\xe2\x80\x9e\xc5\xa0ventasis Brunonas, dar vadinamas Bonifacijumi, arkivyskupas ir vienuolis, vienuoliktaisiais savo atsivertimo metais Rusios ir Lietuvos pasienyje pagoni\xc5\xb3 nukirsdintas 7 dienos iki kovo id\xc5\xb3 [t. y. kovo 9 d.] su a\xc5\xa1tuoniolika savi\xc5\xa1ki\xc5\xb3 nukeliavo \xc4\xaf dang\xc5\xb3\xe2\x80\x9d._NEWLINE_Istoriografijoje paplitusios dvi \xc5\xa1io \xc4\xafra\xc5\xa1o interpretavimo versijos, \xe2\x80\x93 dauguma tyrin\xc4\x97toj\xc5\xb3 mano, kad \xc5\xbeod\xc5\xbeiu \xe2\x80\x9eRuscia\xe2\x80\x9c Kvedlinburgo analistas ar analist\xc4\x97 \xc4\xafvardijo b\xc5\xabtent (Kijevo) Rusi\xc4\x85, o j\xc5\xb3 oponentai (daugiausia vokie\xc4\x8di\xc5\xb3 tyrin\xc4\x97tojai) tikina, kad \xc5\xbeodis Rusciae (\xe2\x80\x9eRusios\xe2\x80\x9c) aptariamoje metra\xc5\xa1\xc4\x8dio teksto vietoje atsirado klaidingai perra\xc5\xa1ius Prusciae (\xe2\x80\x9ePr\xc5\xabsijos\xe2\x80\x9c)."